În fața unui climat din ce în ce mai tensionat în sistemul de învățământ din România, liderul sindical Simion Hăncescu, președintele Federației Sindicatelor Libere din Învățământ (FSLI), avertizează că școlile se confruntă cu o criză de autoritate și lipsesc instrumentele necesare pentru a gestiona violența din partea elevilor.
Într-o intervenție la Radio România Actualități, Hăncescu a subliniat că "practic, școala nu prea are pârghii în momentul de față să intervină împotriva unui elev violent", adăugând că profesorii au ajuns într-o situație în care "nu mai au autoritate".
Situția a fost evidențiată recent și în urma unui incident în Colegiul din Târgu Mureș, unde un elev a agresat un profesor. Directoarea instituției, Cristina Ligia Someșan, a declarat presei că este inacceptabil ca profesorii să trăiască cu frica de a intra la ore și că legislația actuală expune școlile unor riscuri semnificative.
În contextul acestei tensiuni crescânde, Florian Lixandru, secretar de stat în Ministerul Educației, a promis că noul Statut al elevului și noul Regulament-cadru de organizare și funcționare a unităților de învățământ (ROFUIP) vor include măsuri mai stricte pentru asigurarea disciplinei în școli. Mai mult, el a menționat că vor fi introduse acte normative pentru aplicarea de pedepse mai aspre personalului didactic și angajaților din unitățile de învățământ, în cazul unor incidente de violență.
Legea învățământului preuniversitar nr. 198/2023 reglementează sancțiunile aplicabile elevilor, inclusiv observații individuale, mustrări scrise sau chiar exmatriculare în cazuri extreme. Cu toate acestea, se pare că învățământul primar și cel obligatoriu rămân mai puțin echipate pentru a gestiona astfel de situații, iar mustrarea în fața colectivului clasei este interzisă în totalitate.